AIŠKINAMASIS RAŠTAS

Dėl Molėtų rajono savivaldybės tarybos 2013 m. birželio 27 d. sprendimo Nr. B1-111 „Dėl Molėtų rajono energinio efektyvumo didinimo daugiabučiuose namuose programos patvirtinimo“ pakeitimo

 **1. Parengto tarybos sprendimo projekto tikslai ir uždaviniai**

 Molėtų rajono energinio efektyvumo didinimo daugiabučiuose namuose programa (toliau- Programa) patvirtinta siekiant atkurti ar pagerinti Molėtų mieste esančių daugiabučių namų technines ir energines normatyvines savybes, siekiant esminių statinio reikalavimų visumos išlaikymo, šiluminės energijos sąnaudų sumažinimo ir racionalaus energinių išteklių naudojimo, gyventojų išlaidų šildymui sumažinimo ir gyvenimo kokybės pagerinimo. Kitas uždavinys yra Molėtų savivaldybei (toliau –Savivaldybė) priklausančių butų (socialinių būstų) vertės padidinimas ir šių butų nuomininkų gyvenimo sąlygų pagerinimas bei nuomininkų išlaidų komunaliniams mokesčiams sumažinimas.

Kvietimas teikti paraiškas daugiabučių namų modernizavimui buvo paskelbtas Lietuvos Respublikos aplinkos ministro 2018 m. liepos 27 d. įsakymu Nr. D1-724 „Dėl kvietimo teikti paraiškas daugiabučiams namams atnaujinti (modernizuoti)“. 4 daugiabučių namų butų savininkai yra pritarę investicinių planų rengimui, todėl Programa papildoma 4 namų sąrašu. Modernizavimo projektų rengimo ir finansavimo sutarčių su bankais sudarymo metu, dalį daugiabučių namų vėliau gali tekti išbraukti dėl nepritarimo investiciniams planams arba per didelio įsiskolinusių už paslaugas butų savininkų skaičiaus.

Daugiabučiuose namuose, kurie papildomai įtraukiami į Programą 5 butai priklauso savivaldybei. Už modernizavimo darbus Savivaldybei (kaip ir visiems butų kitų patalpų savininkams) bus kompensuojama 30 proc. išlaidų , tenkančių šilumą taupančioms priemonėms (statybos darbams) pagal programą JESSICA ir papiloma 10 proc. išlaidų šilumos punkto, balansinių ventilių, šildymo sistemos keitimui ar pertvarkymo, įrengiant individualios šilumos apskaitos ar daliklių sistemą ir (ar) termostatinius ventilius darbams.

 Programos įgyvendinimo administratorius yra uždaroji akcinė bendrovė „Molėtų švara”.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 18 straipsnio 1 dalis;

Lietuvos Respublikos aplinkos ministro 2018 m. liepos 27 d. įsakymas Nr. D1-724 „Dėl kvietimo teikti paraiškas daugiabučiams namams atnaujinti (modernizuoti)“ .

 **3. Galimos teigiamos ir neigiamos pasekmės priėmus siūlomą tarybos sprendimo projektą**

**Teigiamos pasekmės:**

3.1. Modernizavus senus pastatus sumažės daugiabučių namų gyventojų patiriamos išlaidos už suvartotą šiluminę energiją.

3.2. Pagerės daugiabučių namų gyventojų gyvenimo kokybė bei sąlygos.

3.3. Bus užtikrinta daugiabučių namų atitiktis teisės aktuose numatytiems reikalavimams statinio visumai, pastatų konstrukcinių elementų stabilumas bei gyventojų ir visuomenės saugumas.

3.4. Bus pagerintas Molėtų miesto ir Molėtų rajono gyvenviečių estetinis vaizdas ir gyvenamoji aplinka.

**Neigiamos pasekmės.**

Apie 60 proc. modernizavimo darbų išlaidų už 5 nuosavybės teise valdomus butus Savivaldybė turės apmokėti savo lėšomis, nes šiame daugiabučių namų modernizavimo etape savivaldybių atžvilgiu pakeistos finansavimo sąlygos.

Kaip ir kiti butų savininkai, Savivaldybė gali nemokėti visos sumos iš karto, bet dalimis grąžinti kreditą ir mokėti palūkanas kas mėnesį visą kredito laikotarpį (iki 20 metų). Atkreiptinas dėmesys, kada kreditą ims administratorius UAB „Molėtų švara“ butų ir kitų patalpų savininkų naudai.

2020 metais bus modernizuotas ir daugiabutis namas Molėtuose, Vilniaus g. 94, kuris į modernizavimo programą buvo įtrauktas 2014 m. birželio 12 d. Savivaldybės tarybos sprendimu Nr. B1-109, tačiau iki šiol nemodernizuotas dėl teisinių kliūčių. Šiame name Savivaldybei priklauso trys butai.

**4. Priemonės sprendimui įgyvendinti**

 Papildomos priemonės nereikalingos.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

 Vadovaujantis parengtais investiciniais planais, numatomas lėšų poreikis yra 51,7 tūkst. Eur šiuo Savivaldybės Tarybos sprendimu į programą įtraukiamiems namams ir 32,3 tūkst. Eur namui Molėtuose, Vilniaus g. 94, iš 2014 metų Programos papildymo. Tikrasis lėšų poreikis paaiškės atlikus viešuosius pirkimus. Lėšas numatoma naudoti 2020 metais.

 **6.** **Vykdytojai, įvykdymo terminai**

 Molėtų rajono savivaldybės administracija. Šio modernizavimo etapo pabaiga 2020-12-31.